b"\n_START_ARTICLE_\nPrimera batalla de Garoua\n_START_SECTION_\nAntecedents\n_START_PARAGRAPH_\nEl 25 d'agost de 1914 (tres setmanes despr\xc3\xa9s que la guerra esclat\xc3\xa9s a Europa), la cavalleria brit\xc3\xa0nica de la West African Frontier Force va travessar la frontera de Nig\xc3\xa8ria i es va apoderar de Tepe, un lloc fronterer alemany al nord de Garoua. L'ocupaci\xc3\xb3 del lloc va donar a les forces brit\xc3\xa0niques un punt de suport al nord de Kamerun des d'on podien atacar les moltes fortaleses alemanyes que protegien la regi\xc3\xb3, incloent les de Garoua.\n_START_SECTION_\nLa defensa alemanya en Garoua\n_START_PARAGRAPH_\nEls alemanys havien constru\xc3\xaft cinc fortaleses modernes en Garoua, properes entre elles per a donar-se foc de suport si calia. Els moviments de terra inclo\xc3\xafen trinxeres i refugis subterranis profunds amb la protecci\xc3\xb3 de sobrec\xc3\xa0rrega, envoltats de filferro d'ar\xc3\xa7 i una dotaci\xc3\xb3 de tres companyies d'askaris africans sota el comandament d'oficials i suboficials alemanys. Calia l'artilleria per a causar un dany significatiu a les fortificacions.\n_START_SECTION_\nLa batalla\n_START_PARAGRAPH_\nDes de Tepe, les forces brit\xc3\xa0niques sota el comandament del coronel MacLear es van dirigir cap al sud, cap a les fortificacions de Garoua. _NEWLINE_Van arribar el 29 d'agost i van cavar trinxeres al voltant de les fortaleses alemanyes._NEWLINE_Aquella nit, els brit\xc3\xa0nics van atacar les fortificacions amb una c\xc3\xa0rrega en un terreny obert de m\xc3\xa9s de 400 metres. Despr\xc3\xa9s de patir fortes baixes van capturar amb \xc3\xa8xit una de les cinc fortaleses._NEWLINE_L'endem\xc3\xa0, les forces alemanyes van contraatacar i van emp\xc3\xa8nyer als brit\xc3\xa0nics. Les tropes nigerianes van fugir, deixant sols als oficials brit\xc3\xa0nics en les trinxeres. A mesura que la for\xc3\xa7a brit\xc3\xa0nica fugia, els alemanys van continuar el seu contraatac, empenyent-los completament fora de Kamerun i els van perseguir per Nig\xc3\xa8ria durant uns dies._NEWLINE_La majoria dels oficials de les unitats brit\xc3\xa0niques van morir, incloent l'oficial al comandament, el coronel MacLear. Es van perdre el 40% de les tropes nigerianes natives. Els alemanys van patir p\xc3\xa8rdues relativament menors.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa batalla de Garoua, aix\xc3\xad com les batalles en altres \xc3\xa0rees al llarg de la frontera nord-occidental de Kamerun amb Nig\xc3\xa8ria, va resultar ser un \xc3\xa8xit relatiu per als alemanys. Van ser capa\xc3\xa7os de repel\xc2\xb7lir cada envestida brit\xc3\xa0nica que es va produir durant els primers dies del conflicte, i fins i tot es van posar en posici\xc3\xb3 d'amena\xc3\xa7ar Calabar, el principal port a l'est de Nig\xc3\xa8ria._NEWLINE_La vict\xc3\xb2ria en Garoua va millorar la moral dels askaris alemanys de manera significativa i es va aturar l'avan\xc3\xa7 dels Aliats cap al nord de Kamerun fins a mitjans de 1915, quan els brit\xc3\xa0nics van guanyar la Segona batalla de Garoua."